b'\n_START_ARTICLE_\nPalmerstonas\n_START_PARAGRAPH_\nPalmerstonas (angl. Palmerston) \xe2\x80\x93 koralinis atolas Ramiajame vandenyne, priklausantis pietinei Kuko sal\xc5\xb3 grupei, apie 500 km \xc4\xaf \xc5\xa1iaur\xc4\x97s vakarus nuo did\xc5\xbeiausios salyne Rarotongos salos._NEWLINE_Saloje gyvena apie 50 \xc5\xbemoni\xc5\xb3. Jie u\xc5\xbeimti priekrant\xc4\x97s \xc5\xbevejyboje, renka kopr\xc4\x85, tropini\xc5\xb3 pauk\xc5\xa1\xc4\x8di\xc5\xb3 plunksnas, aptarnauja turistus, u\xc5\xbesukan\xc4\x8dius su jachtomis. Vienintel\xc4\x97 susisiekimo priemon\xc4\x97 su i\xc5\xa1oriniu pasauliu yra krovininiai laivai, atplaukiantys po kelet\xc4\x85 kart\xc5\xb3 per metus. Yra elektra, telefono ry\xc5\xa1ys.\n_START_SECTION_\nGeografija\n_START_PARAGRAPH_\nAtol\xc4\x85 sudaro visa eil\xc4\x97 saleli\xc5\xb3 sm\xc4\x97l\xc4\x97tomis pakrant\xc4\x97mis, \xc4\xafeinan\xc4\x8di\xc5\xb3 \xc4\xaf koralin\xc4\xaf rif\xc4\x85. Rifas u\xc5\xbedaru \xc5\xbeiedu apjuosia lag\xc5\xabn\xc4\x85. Be Palmerstono, didesn\xc4\x97s salos yra North Island, Lee To Us, Leicester, Primrose, Toms, Cooks. Sausuma sudaro 2,6 km\xc2\xb2, rifo ribojamas plotas \xe2\x80\x93 15 km\xc2\xb2. Lag\xc5\xabnos skersmuo \xe2\x80\x93 11 km, jos plotas \xe2\x80\x93 apie 56 km\xc2\xb2. Rifo \xc5\xbeiede yra keletas siaur\xc5\xb3 vandens tak\xc5\xb3, tinkam\xc5\xb3 nedideliems laivams patekti \xc4\xaf lag\xc5\xabn\xc4\x85. Be tropinio klimato Palmerstonui b\xc5\xabdingos didel\xc4\x97s audros, uraganai._NEWLINE_Atolo salose auga kokosin\xc4\x97s palm\xc4\x97s, pandanai, endeminiai med\xc5\xbeiai. Rife gausu moliusk\xc5\xb3, \xc5\xbeuv\xc5\xb3. I\xc5\xa1gaunama gruntinio vandens, ta\xc4\x8diau maistui naudojamas daugiausiai krituli\xc5\xb3 vanduo.\n_START_SECTION_\nIstorija\n_START_PARAGRAPH_\n1774 m. bir\xc5\xbeelio 16 d. sal\xc4\x85 atrado kapitonas D\xc5\xbeeimsas Kukas, ta\xc4\x8diau jos neap\xc5\xbei\xc5\xabr\xc4\x97jo, nes nebuvo i\xc5\xa1silaipin\xc4\x99s. Tai padar\xc4\x97 kito plaukimo metu \xe2\x80\x93 1977 m. baland\xc5\xbeio 13 d. Salai suteik\xc4\x97 Palmerstono vard\xc4\x85. Manoma, kad senov\xc4\x97je ji buvo vadinama Avarau (Du \xc5\xa1imtai uost\xc5\xb3)._NEWLINE_1863 m. \xc4\xaf Palmerston\xc4\x85 i\xc5\xa1 Manua\xc4\x97s atvyko Viljamas Mastersas, laivo stalius ir kubilius. Sal\xc4\x85 aneksavo, jos valdym\xc4\x85 per\xc4\x97m\xc4\x99s i\xc5\xa1 brit\xc5\xb3 vyriausyb\xc4\x97s. Su savimi jis atsive\xc5\xbe\xc4\x97 ir dvi savo polinezietes \xc5\xbemonas. Pa\xc4\x97m\xc4\x99s \xc4\xaf \xc5\xbemonas dar vien\xc4\x85, jis u\xc5\xbeaugino 23 vaikus. J\xc5\xb3 palikuonys dabar ir yra apgyvendin\xc4\x99 Palmerston\xc4\x85. Tai vienintel\xc4\x97 sala i\xc5\xa1 Kuko Sal\xc5\xb3, kurioje gyvenan\xc4\x8di\xc5\xb3 \xc5\xbemoni\xc5\xb3 gimtoji kalba yra angl\xc5\xb3 kalba. Prad\xc5\xbeioje manyta, kad V. Mastersas buvo kil\xc4\x99s i\xc5\xa1 Lester\xc5\xa1yro grafyst\xc4\x97s, ta\xc4\x8diau dabar laikoma, kad jis atvyko i\xc5\xa1 Gloster\xc5\xa1yro. Remiamasi tuo, kad jo ainiai dabar ra\xc5\xa1o savo pavard\xc4\x99 Marsters pagal Gloster\xc5\xa1yro akcento tradicij\xc4\x85. Tuo laiku, kai 1973 m. mir\xc4\x97 jo jauniausia dukt\xc4\x97 Titana Tangi, jau gyveno vir\xc5\xa1 t\xc5\xabkstan\xc4\x8dio Marsters\xc5\xb3 Rarotongoje ir Naujojoje Zelandijoje. Nors Palmerstone lik\xc4\x99 tik apie 50 gimin\xc4\x97s nari\xc5\xb3, visi Marsters\xc5\xb3 ainiai laiko \xc5\xa1i\xc4\x85 sal\xc4\x85 prot\xc4\x97vio \xc5\xbeeme. 1954 m. \xc5\xa1eima galutinai \xc4\xafteisino Palmerston\xc4\x85 kaip savo nuosavyb\xc4\x99. \xc4\x8cia gyvena trys gimin\xc4\x97s \xc5\xa1akos \xe2\x80\x93 visos kil\xc4\x99 atskirai i\xc5\xa1 trij\xc5\xb3 Viljamo \xc5\xbemoni\xc5\xb3. \xc5\xa0iuo metu sal\xc4\x85 administruoja Kuko Sal\xc5\xb3 vyriausyb\xc4\x97 laisvojoje asociacijoje su Nauj\xc4\x85ja Zelandija.'